古風敬餞都運煥章雷吏部祗召入覲
作者：楊萬里
朝代：宋

paragraphs: 高皇中興社稷臣，紫巖先生第一人。
來從紫巖住紫蓋，鴻鈞轉作湘中春。
風流人物被草木，香滿橘洲連嶽麓。
一時賓客盛鄒枚，明月夜光和結綠。
雷家夫子龍鳳章，優入其室升其堂。
朱幡玉節徧南紀，錦帳綾衾推望郎。
使星下照翼軫旁，西山南浦回風光。
渠儂別有經世具，袖却兩手惟深藏。
玉皇喚渠登廟廊，小却猶在持橐行。
野人亦忝同門者，久挂衣冠卧林下。
病身只合釣煙波，兒輩猶堪累甄冶。